K. Tóthová, poslankyňa: (2001-09-19):
Po druhé sa divím vašej odvahe, keď nám tu hovoríte, že sme si niečo mali dobre preštudovať, tak by sme si to preštudovali, keby ste nám na nových 94 pripomienok nenechali hodinu, počas ktorej musíme preštudovať ďalších 126 pripomienok k tým zákonom, o ktorých vy hovoríte. I. Presperín, podpredseda NR SR: Pán poslanec Tkáč. V. Tkáč, poslanec: Pán minister Kováč, ja spolu s pani profesorkou Tóthovou tiež obdivujem vašu odvahu, ja dokonca považujem dnešný deň za veľký deň, lebo ste prvý minister, ktorý našiel odvahu vystúpiť pred opozíciou k takémuto závažnému zákonu na rozdiel od koalície, ktorú to nezaujíma. Považujem vaše názory, že nečítame materiál, za nekorektné. A keď chcem použiť vašu rétoriku, tak na rozdiel od nás, že my nečítame, vaše ministerstvo ani tie právne predpisy nepíše. Pretože v monitoringu z 21. augusta vaše ministerstvo vybuchuje ako fakľa, pretože neplníte ani tie normy, ktoré máte písať podľa legislatívneho plánu a sú v rozpore s acquis communautaire. Dovolím si len citovať stranu 2 pripomienok ZMOS-u, ktoré sú z 13. septembra, dnes je 19. septembra, čiže to sú 6 dní staré pripomienky. Na strane 2... I. Presperín, podpredseda NR SR: Pán poslanec Engliš. (Reakcie z pléna.) Prepáč. Ak si sa vypol, tak je to chyba. Nech sa páči, ešte má minútu pán poslanec Tkáč, zapnite mu mikrofón. V. Tkáč, poslanec: Budem citovať: „Kvantifikácia finančnej náročnosti v súvislosti s navrhovaným presunom pôsobností uvádzaná prevažne dôvodovej správe a v tabuľkách nie je podľa nášho názoru hodnoverná. Nie všade je kvantifikovaná finančná náročnosť na presun kompetencií (napr. v čl. 9 Telesná kultúra, čl. 19 a 20 Oblasť zdravotníctva). Zodpovednému posúdeniu finančnej náročnosti chýba aj zoznam zariadení na úseku zdravotníctva a školstva, ktoré majú prejsť na územnú samosprávu.“ Koniec citátu zo ZMOS-u, str. 2 – Pripomienky k navrhovanému zákonu zo dňa 13. septembra 2001. Takže argumenty o tom, kto číta a kto píše, kto nečíta, kto nepíše, nepovažujem za korektné. Stanovisko ZMOS-u je stanovisko vášho sociálneho partnera, s ktorým ste to ani neprerokovali v rámci medzirezortného pripomienkového konania, ani v rámci Rady hospodárskej a sociálnej dohody. Boli porušené zákony o tripartite, zákon o rokovacom poriadku a sú aj porušené elementárne normy slušnosti takejto reformy. I. Presperín, podpredseda NR SR: Slovo má pán poslanec Engliš. A. Engliš, poslanec: Ďakujem. Pán minister Kováč, ja si myslím, že ste vôbec nemali vystúpiť, pretože vám štrajkujú dnes súkromní lekári, štrajkovali vám lekárnici. Skutočne úroveň tohto zdravotníctva máte aj vy na pleciach, to si povedzme na rovinu. Ale keď hovoríte, že prejdú dlhy, že sme si to neprečítali, zákon o majetku, máme si prečítať zákon o kompetenciách, že proste dlhy prechádzajú na obce a podobne, myslím si, že to je skutočne vrcholne nekorektné, čo ste tu povedali. Hovorili ste o tom, že mali by sme si pozrieť, že prechádzajú aj dlhy Sociálnej poisťovne, NÚP na vyšší územný celok. Neprechádzajú tieto dlhy, ďalšie, ďalšie, zostávajú na štáte. Ako ich bude tento štát riešiť, keď ich doteraz nevedel riešiť? Jednoducho to bude pred sebou tlačiť. ZMOS nemá obavy z dlhov, musí ich vyriešiť štát, hovorili ste. Ako ich teda vyrieši? Povedzte mi, chcete povedať, že dlhy prejdú na štát a vodárne a kanalizácie sa budú na to pozerať a budú naďalej dodávať inštitúciám, ktoré prejdú na tieto obce a vyšší územný celok? Nie, budú to od nich požadovať. Viete, podľa mňa to nie je sociálna eutanázia, ako tu kolega hovoril, ale to je už až štátna eutanázia, to, čo som tu už aj povedal. To je snaha deštruovať tento štát a celý sociálny systém, ale skutočne až celý štát. V tom teda nie je problém, aby prešli kompetencie, ale problém je v tom, ako tieto kompetencie prejdú. Vy jednoducho chcete zlikvidovať všetko, čo sa tu naznačovalo. Chcete to spraviť tak, aby sa hovorilo, že Slováci nie sú schopní tento štát „ukočírovať“. Áno, nie sú schopní. Tí, ktorí sú vo vláde Mikuláša Dzurindu, na čele s ním a samozrejme aj vy. I. Presperín, podpredseda NR SR: Pani poslankyňa Podhradská. M. Podhradská, poslankyňa: Ďakujem pekne za slovo, pán predsedajúci. Pán minister, naozaj údes sa ma chytal, keď som počúvala vašu argumentáciu, lebo si myslím, že sa aj vo vašich slovách prejavuje vrcholná nezodpovednosť. Vy nás tu chcete presvedčiť tak, ako to napokon pred chvíľou povedal pán poslanec Engliš, že vodárne, keď zostane vlastne ten dlh na štáte, že ony vypnú hádam ministerstvo alebo nejaký iný ústredný orgán štátnej správy za to, že tento dlh nie je vyrovnaný, a nie toho, kde sa dlh začal robiť? Myslíte, že vodárne bude zaujímať, že tá inštitúcia už patrí pod VÚC, a nie pod štát? Rovnako energetici, elektrárne, plynári, myslíte si, že oni teraz budú sondovať, koho by mohli vypnúť, keď tam zostane dlžoba, len aby si vyriešili pohľadávky, ktoré sa stanú zrejme nedobytné? A ešte jedna vec. Pripusťme, pán minister, že máte pravdu, keď hovoríte, že dlhy neprejdú s týmito zariadeniami na VÚC a obce. Pripusťme, že je to tak. Ale teraz mi povedzte, aká bude budúcnosť týchto zariadení, keď dávate VÚC a obciam zariadenia, ktoré sú v takom dezolátnom stave, že už teraz nemajú finančné prostriedky na to, aby uhradili náklady súvisiace s ich činnosťou. A keď prejdú pod VÚC a obce, vy im dáte, predpokladám, to isté množstvo financií, ak nie menšie, a chcete presvedčiť VÚC a obce, že ten balík peňazí bude stačiť na to, aby tieto inštitúcie ufinancovali? A ešte nás navyše chcete presvedčiť, že ZMOS sa takémuto riešeniu „vytešuje“. Nuž, ak je to pravda, tak potom je nezodpovedný aj ZMOS, ale myslím si, že ste sa zahrali jednoducho na fígeľ a že ZMOS s takýmto riešením nemôže súhlasiť, lebo by to bolo už naozaj veľmi nezodpovedné aj od ZMOS-u. Takže, pán minister, využili ste tu priestor na to, aby ste tu narozprávali všelijaké nezmysly, ale myslím si, že pravda je niekde úplne inde... (Zaznel zvuk časomiery.) I. Presperín, podpredseda NR SR: Pani poslankyňa Keltošová. O. Keltošová, poslankyňa: Ďakujem za slovo. Ja sa chcem poďakovať pánovi ministrovi, že vystúpil, a vyzvať ho, či by nechcel vystúpiť ešte raz (smiech v sále), pretože myslím si, že táto téma je taká vďačná, že by sme tu mohli ešte o nej diskutovať aj do rána. Zároveň však chcem reagovať na niektoré tvrdenia pána ministra o tom, že tento materiál, ktorý predkladal jeho rezort, je v poriadku a je komformný s reformami, o ktorých tu je reč, či je to sociálny sektor alebo či je to sektor školstva a ďalšie. Pán minister, prečo ste nedodali alebo vaši úradníci nedodali, tak ako ministerstvo práce, zoznam, menný zoznam podľa krajov jednotlivých zariadení sociálnych služieb, pretože aj ZMOS si pýtal tento menný zoznam. Ktoré zariadenia zo zdravotníckej sféry prejdú na VÚC, ktoré prejdú na obce, v ktorom kraji aká bude sieť poskytovania zo strany štátu a aká bude sieť zdravotnej starostlivosti. Prečo ste to neurobili? Ja si myslím, že toto je základ, od ktorého sa môžu odpichnúť či už predsedovia krajských úradov, alebo prednostovia v štátnej správe, alebo jednotliví kompetentní, ktorí budú zdravotnú starostlivosť zabezpečovať. A po druhé, pán minister, ja znovu prečítam z materiálu, ktorý sme dostali zo ZMOS-u 13. septembra, kde oni žiadali vás – a myslím si, že v tomto ZMOS mal pravdu –, aby ste doplnili do zriaďovateľských kompetencií obcí zriaďovanie ambulancií vrátane staníc lekárskej pomoci a ambulancií v zariadeniach sociálnych služieb. Ďalej, aby ste doplnili do zriaďovateľskej kompetencie samosprávneho kraja zriaďovanie nemocníc prvého typu a nemocníc s poliklinikou prvého typu. Prečo o tomto nehovoríte? Prečo nereagujete na pripomienky sociálneho partnera? Prečo je váš materiál nekompletný a prečo urážate poslancov? Ešte raz vás vyzývam, vystúpte znova! I. Presperín, podpredseda NR SR: Ďakujem. Ďalej v rozprave vystúpi pán poslanec Jasovský, po ňom pán poslanec Kalman. (Ruch v sále.) Prosím pokoj.